My eerste naweek se rugbyvoorspellings, soos wat ek dit hier bekendgemaak het op Die Afrikaanse opinieplatform, was rampspoedig. Wat ek nou gaan sê gaan miskien bietjie lyk soos sugarcoating. Ek dink ek het al ietwat van ’n reputasie wanneer dit kom by “wat dink die mense van my”. Dit is nie wat dit regtig is nie, die sugarcoating meen ek nou. Dis die waarheid.
Ek jok nie as ek sê dat iets in my agterkop vir my gesê het die Cheetahs staan ’n kans om teen die Pumas te verloor nie. Julle, dinge is soos in seriously nie lekker by Cheetah rugby nie. Al hierdie krapperigheid is gladnie goed vir my dag tot dag funksionering nie. Ek hoor die skeidsregter was bietjie omstrede. Dit is altyd so met die span wat verloor. Dit is duidelik dat die Cheetahs sukkel. Die kombinasie van Cheetahs sukkel + Pumas sterk het natuurlik altyd die moontlikheid ingehou dat my span kan verloor. Ek was dus semi voorbereid op so iets. Maar dit bly eina. Baie, baie eina. Daar gaan weer hard gegrom word hier in die stad van rose hierdie week. Ek het die Cheetah keuse grootliks gebaseer op lojaliteit aan my span. Dit was nie omdat ek absoluut volle vertroue gehad het aan die manne se wedstryd wen killer instinct nie. Nee dit was suiwer lojaliteit.
En dan, die Blou Bulle, ek kon darem sien dat die Leeus te sterk gaan wees vir hulle. Maar sjoe daardie punteverskil het my bietjie verbaas. Oor die WP was ek bietjie bekommerd, maar die was toe te sterk vir die Kings, soos wat ek voorspel het.
Met groter fokus het die Griekwas egter baie potensiaal in hierdie kompetisie. Ons gaan waarlik krag teen krag sien hierdie jaar. Maar die Leeus lyk beslis na ’n vroeë gunsteling om die beker te wen.